ГъэсакIуэхэмрэ егъэджакIуэхэмрэ ягъэлъапIэ
«Урысей зэкъуэт» политикэ партым КъБР-м щиIэ щIыпIэ къудамэм и жэрдэмкIэ дыгъуасэ ирагъэкIуэкIащ гъэсакIуэхэмрэ егъэджакIуэхэмрэ щагъэлъэпIа зэIущIэ.
Абы кърихьэлIат Къэбэрдей-Балъкъэр Республикэм и Парламентым и депутатхэу Жанатаев Сэлимрэ Киреевэ Надеждэрэ, КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министерствэм къыбгъэдэкIыу Балэ Олег. ЗэIущIэм кърагъэблэгъат Налшык къалэм, республикэм и куейхэм я курыт еджапIэхэмрэ сабий садхэмрэ я лэжьакIуэ, гъэсакIуэ, егъэджакIуэ пажэхэр.
ЗэIущIэр къызэIуихащ икIи иригъэкIуэкIащ партым и щIыпIэ гъэзэщIакIуэ комитетым и унафэщIым и къуэдзэ Шурдым Мадинэ.
КъулыкъущIэхэр хьэщIэхэм ехъуэхъуащ икIи удз гъэгъахэмрэ ахъшэ саугъэтхэмрэ IэщIалъхьащ. Балэ Олег абыхэм къахуеджащ КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ зэрызакъыхуигъазэ тхыгъэм: «ПщIэ зыхуэтщI гъэсакIуэхэ, егъэджакIуэхэ, егъэджэныгъэм и цIыху пажэхэ! Гурэ псэкIэ сынывохъуэхъу фи махуэ лъапIэмкIэ! Сабийм и цIыкIугъуэм къыщыщIэдзауэ балигъ хъуху фадолажьэ, щIэныгъэрэ гъэсэныгъэрэ яхыволъхьэ, къыщалъхуа щIыналъэм зэгуэр сэбэп хуэхъуным хувогъэхьэзыр. ФызыщIэхъуэпсри тыгъэ нэхъыщхьэу къэфлъытэри — фи гъэсэнхэм къыфхуаIэ пщIэмрэ лъагъуныгъэмрэщ. Ар къэзылэжьам цIыхубэр, лъэпкъыр къыхуэарэзыщ, и къалэным пэлъэщу аращ. Фэ щIыналъэм хуэвлэжьыр зыхуэдизыр къыпхуэмыхутэну Iуэхушхуэщ. Дэтхэнэ зыми гъэсакIуэ диIэщ, гъуэгу захуэ дытригъэувауэ, гъащIэм дыхуигъэIущауэ. Сыхуейт фи мурад дахэхэр къывэхъулIэу, фыузыншэу, фи IуэхущIафэм и фIыгъуэ куэд флъагъуу, гъэсэн зэчиифIэхэр фи бэу, фи пщIэмрэ нэмысымрэ лъагэу, гукъыдэжыр мыужьыхыу, зэфIэкIхэр гъунэншэу фыпсэуну!».
ЗэIущIэр уэрэд дахэхэмкIэ ягъэнщIащ Къэбэрдей-Балъкъэрым Щэнхабзэмрэ гъуазджэмкIэ и колледжым и гъэсэнхэм.
Фырэ Анфисэ.
